पाएं अपने शहर की ताज़ा ख़बरें और फ्री ई-पेपरडाउनलोड करें
अरांई। समीपवर्ती ग्राम गागुंदा में कुएं की सफाई के दौरान तीन युवकों की दम घुटने से मौत हो गई। सूचना मिलते ही मौके पर पहुंची पुलिस एवं किशनगढ़ तहसीलदार ने ग्रामीणों की मदद से शवों को कुएं से बाहर निकाला। पोस्टमार्टम के बाद शव परिजनों को सौंप दिए गए।
जानकारी के अनुसार गागुंदा निवासी लक्ष्मण बैरवा पुत्र सुगना (35) प्राथमिक विद्यालय के समीप स्थित बैरवा पनघट के कुएं की सफाई कर रहा था। इस दौरान अन्य ग्रामीण भी मौजूद थे। कुएं से गंदा पानी निकालने के लिए लक्ष्मण ने जनरेटर व छोटे टुल्लू पंप को चारपाई से बांध कर कुएं में उतार दिया।
शाम 4 बजे लक्ष्मण जनरेटर में तेल डालने के लिए रस्सी के सहारे कुएं में उतरा। कुएं में जनरेटर के धुएं के कारण दम घुटने से लक्ष्मण बेहोश होकर पानी में जा गिरा। कुएं के बाहर बैठे गोपाल जाट ने लक्ष्मण को गिरते देखा तो उसने अन्य लोगों को बताया।
उसके बाद गागुंदा के ही भोलू पुत्र रतना जाट (28) और रामावतार पुत्र रामनारायण जाट (22) रस्सी के सहारे कुएं में उतरे तो वे भी बेहोश होकर पानी में जा गिरे। कुएं के बाहर अफरा-तफरी मच गई। मौके पर गांव भर से लोग आ जुटे। ग्रामीणों ने बलाई और रस्सी की सहायता से युवकों को पानी के अंदर ढूंढने का प्रयास किया।
घटना की जानकारी मिलते ही किशनगढ़ तहसीलदार मदन सिंह हाड़ा, बांदरसिंदरी पुलिस, पूर्व सरपंच नंदराम धायल, पूर्व प्रधान राधामोहन धायल एवं वर्तमान सरपंच रामदेव गुर्जर, रतन खदा मौके पर पंहुचे। ग्रामीणों ने प्रशासन की मदद से शवों को बाहर निकाला।
उस दौरान गागुंदा एवं आसपास के गांवों से सैकड़ों लोग वहां एकत्र हो गए। मृतकों का गागुंदा में ही अरांई सामुदायिक अस्पताल के डॉ. नवरत्न नोगिया ने पोस्टमार्टम किया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn